*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Απριλίου 1987

για την έγκριση των ενισχύσεων του Βελγίου στην βιομηχανία λιθανθράκων κατά το 1987

(Τα κείμενα στη γαλλική και ολλανδική γλώσσα είναι τα μόνα αυθεντικά)

(87/239/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ης Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η βελγική κυβέρνηση γνωστοποίησε στην Επιτροπή με επιστολές στις 27 Οκτωβρίου 1986 και στις 25 Νοεμβρίου 1986 σύμφωνα με το άρθρο 9 παράγραφος 2 της απόφασης τις άμεσες ή έμμεσες χρηματοδοτικές παρεμβάσεις, υπέρ της βιομηχανίας λιθανθράκων· σύμφωνα με την ανωτέρω απόφαση, προτείνεται στην Επιτροπή να εγκρίνει, μεταξύ των παρεμβάσεων αυτών, τις ακόλουθες ενισχύσεις:

1.2 // // (σε εκατομμύρια

βελγικών φράγκων) // - Ενίσχυση για την κάλυψη των ζημιών των εξορυκτικών επιχειρήσεων // 8 629,1 // - Ενισχύσεις για τη διάθεση του άνθρακα και του οκτάνθρακα στη χαλυβουργία της Κοινότητας // 6 949,8 // - Ενίσχυση για τη διατήρηση του ειδικευμένου προσωπικού των ορυχείων // 9,7

η ενίσχυση για την κάλυψη των ζημιών των εξορυκτικών επιχειρήσεων, ύψους 8 629 100 000, βελγικών φράγκων θα χορηγηθεί στην ανθρακοφόρο λεκάνη Campine για την εξόρυξη 3 375 000 τόνων, ώστε να καλυφθεί η διαφορά μεταξύ του προβλεπόμενου μέσου κόστους και των προβλεπόμενων μέσων εσόδων ανά παραγόμενο τόνο· η ενίσχυση θα καλύψει τις ζημιές από την προβλεπόμενη εξόρυξη σε ποσοστό μικρότερο από 90 % και συνεπώς ανταποκρίνεται στις διατάξεις του άρθρου 3 παράγραφος 1 της απόφασης·

η ενίσχυση για την κάλυψη των ζημιών των εξορυκτικών επιχειρήσεων αποβλέπει στην αποτροπή της αιφνίδιας διακοπής λειτουργίας εξορυκτικών μονάδων· αυτό αποτελεί συμβολή για την επίλυση των κοινωνικών και περιφερειακών προβλημάτων που σχετίζονται με την εξέλιξη της βιομηχανίας λιθανθράκων, σύμφωνα με το άρθρο 2 παράγραφος 1 τρίτη περίπτωση·

σύμφωνα με το άρθρο 12 της απόφασης, οι εξορυκτικές επιχειρήσεις δύνανται να χορηγούν στις περιπτώσεις παραδόσεων που πραγματοποιούνται στα πλαίσια μακροπρόθεσμων συμβάσεων για την τροφοδότηση υψικαμίνων της βιομηχανίας σιδήρου και χάλυβα, εκπτώσεις έναντι των τιμών τιμολογίου ή του κόστους παραγωγής· αυτές οι εκπτώσεις πρέπει να μην οδηγούν σε τιμές αγοράς για τον άνθρακα και τον οκτάνθρακα της Κοινότητας χαμηλότερες από τις τιμές του άνθρακα τρίτων χωρών ή του οκτάνθρακα που παράγεται από άνθρακα απανθρακοποιήσεως τρίτων χωρών·

σύμφωνα με ανακοίνωση της βελγικής κυβέρνησης, η ενίσχυση για τη διάθεση στη βιομηχανία χάλυβα της Κοινότητας άνθρακα απανθρακοποίησης, οκτάνθρακα και άνθρακα προοριζομένου για εμφύσηση, ύψους 6 949 800 000 βελγικών φράγκων αποβλέπει στην κάλυψη της διαφοράς μεταξύ της τιμής της διεθνούς αγοράς και του κόστους παραγωγής 2 475 000 τόνων η ενίσχυση, συνεπώς, είναι σύμφωνη με τις διατάξεις του άρθρου 4 της απόφασης·

η ενίσχυση για τη διάθεση στη βιομηχανία χάλυβα, άνθρακα απανθρακοποιήσεως, οκτάνθρακα και ανθρακόσκονης στη βιομηχανία χάλυβα της Κοινότητας έχει σκοπό να αποτρέψει την αιφνίδια διακοπή της λειτουργίας εξορυκτικών εγκαταστάσεων· αυτό αποτελεί συμβολή για την επίλυση των κοινωνικών και περιφερειακών προβλημάτων που σχετίζονται με την εξέλιξη της βιομηχανίας λιθανθράκων, σύμφωνα με το άρθρο 2 παράγραφος 1 τρίτη περίπτωση·

η ενίσχυση για τη διατήρηση του ειδικευμένου προσωπικού των ορυχείων, αποτελεί ειδικό μέτρο εφαρμοζόμενο από πολλών ετών ανεξάρτητα από τις ενισχύσεις σύμφωνα με τα άρθρα 3 και 5 της απόφασης· η ενίσχυση αυτή ανταποκρίνεται στο άρθρο 6 της απόφασης·

σκοπός του μέτρου είναι η εξασφάλιση του κατάλληλου προσωπικού το οποίο απαιτείται για την εφαρμογή των μέτρων εξορθολογισμού της βιομηχανίας λιθανθράκων προκειμένου να βελτιωθεί η ανταγωνιστική της ικανότητα σύμφωνα με το άρθρο 2 παράγραφος 1 πρώτη περίπτωση της απόφασης.

ΙΙ

Όσον αφορά τη συμφωνία των προτεινόμενων ενισχύσεων για την τρέχουσα εξόρυξη με την καλή λειτουργία της κοινής αγοράς, διαπιστώνονται τα εξής:

- χάρη στα αποθέματα άνθρακα και οκτάνθρακα δεν αναμένεται ότι θα υπάρξουν δυσκολίες εφοδιασμού κατά το 1987,

- οι παραδόσεις βελγικού άνθρακα σε άλλες χώρες της Κοινότητας είναι πολύ μικρές,

- προσαρμογή των τιμών στις τιμές άλλων παραγωγών της Κοινότητας δεν είναι πιθανόν ότι θα υπάρξει κατά το 1987,

- οι βελγικές τιμές για τον άνθρακα δεν επιτρέπεται, κατ' αρχήν, να οδηγήσουν στην έμμεση ενίσχυση των βιομηχανικών καταναλωτών άνθρακα.

Ως εκ τούτου, πρέπει να διαπιστωθεί, ότι οι ενισχύσεις που προβλέπονται κατά το 1987 για την τρέχουσα παραγωγή της βελγικής βιομηχανίας λιθανθράκων είναι σύμφωνες με τη καλή λειτουργία της κοινής αγοράς.

ΙΙΙ

Σύμφωνα με το άρθρο 11 παράγραφος 2 της απόφασης, η Επιτροπή πρέπει να επαληθεύσει, ότι οι ενισχύσεις, τις οποίες ενέκρινε για την τρέχουσα παραγωγή αποβλέπουν αποκλειστικά στην επίτευξη των στόχων που αναφέρονται στα άρθρα 3 και 6 της απόφασης· η Επιτροπή πρέπει, ως εκ τούτου, να ενημερωθεί σχετικά με το ύψος και την κατανομή των πληρωμών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στο Βέλγιο να καταβάλει, από την 1η Ιανουαρίου 1987 και για το ημερολογιακό έτος 1987, ενισχύσεις ύψους 15 588 600 000 βελγικών φράγκων στη βελγική βιομηχανία λιθανθράκων.

Το συνολικό ποσό καλύπτει τις εξής ενισχύσεις:

1. Ενίσχυση για την κάλυψη των ζημιών των εξορυκτικών επιχειρήσεων, ύψους μέχρι 8 629 100 000 βελγικών φράγκων.

2. Ενίσχυση για τη διάθεση άνθρακα και οκτάνθρακα στη βιομηχανία χάλυβα, ύψους μέχρι 6 949 800 000 βελγικών φράγκων.

3. Ενίσχυση για τη διατήρηση του ειδικευμένου προσωπικού των ορυχείων το οποίο απασχολείται σε υπόγειες εργασίες, ύψους μέχρι 9 700 000 βελγικών φράγκων.

Άρθρο 2

Η βελγική κυβέρνηση ανακοινώνει στην Επιτροπή:

- έως τις 30 Ιουνίου 1987, κατά πόσο τα ποσά των ενισχύσεων, τα οποία καθορίζονται στην απόφαση αυτή, αναμένεται να μεταβληθούν με βάση τα συμπεράσματα από την καταβολή των ενισχύσεων κατά το πρώτο εξάμηνο του 1987,

- έως τις 30 Ιουνίου 1988, το ύψος των ποσών τα οποία πράγματι θα έχουν καταβληθεί κατά το 1987.

Άρθρο 3

Η απόφαση αυτή απευθύνεται στο Βασίλειο του Βελγίου.

Βρυξέλλες, 7 Απριλίου 1987.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.